‘રામાયણ’માં ચાર પ્રકારના વિશ્વાસનું વર્ણન છે. એક તો શંકર વિશ્વાસ છે. બીજો વિશ્વાસ છે, ‘ધ્રુવ બિસ્વાસુ અવધિ રાકા સી’. ધ્રુવને તુલસીએ વિશ્વાસનું પદ આપ્યું. ધ્રુવતારક ત્યાંનો ત્યાં જ રહે છે, હલતો નથી, સ્થાનાંતર કરતો નથી એટલા માટે ધ્રુવતારક પર વિશ્વાસ રાખીને જહાજ ચલાવવામાં આવે છે. ધ્રુવતા એ અટલતા અને નિશ્ચિતતાનો પર્યાય છે. શંકરમાં ધ્રુવતા પણ છે, ધ્રુવપણાવાળો વિશ્વાસ પણ છે. શિવની સામે સદ્્ભાવથી કોઇ જશે તો પણ એમના ધ્રુવ વિશ્વાસનો અનુભવ થશે, દુર્ભાવથી જશે તો પણ એના ધ્રુવ વિશ્વાસનો અનુભવ થશે એવું ‘માનસ’માં લખ્યું છે. શિવની સામે કામદેવ ધ્યાનભંગ કરવા ગયો તો કામદેવ જાણે છે કે દેવતાનો ચડાવ્યો હું જઇ રહ્યો છું પરંતુ શિવના વિરોધમાં મારું મૃત્યુ ધ્રુવ છે.